ઇસ્ટર ખ્રિસ્તી તહેવાર જ છે તેને સાબિત કરવા માટે કેટલાકે તો બહુ લાંબું સંશોધન પણ કર્યું છે. તેમાં એવું પણ શોધી કાઢવામાં આવ્યું કે એક પ્રોટેસ્ટન્ટ પાદરીનું આ કાવતરું હતું. 19મી સદીમાં સ્કોટલેન્ડના ફ્રી ચર્ચના પાદરી (મિનિસ્ટર) એલેક્ઝાન્ડર હિસ્લોપ કેથલિક પંથના ઘોર વિરોધી હતી. 1807થી 1865માં થઈ ગયેલા આ પાદરી એમ માનતા હતા કે પોતાના જેવા પ્રોટેસ્ટન્ટ જ અસલી ખ્રિસ્તીઓ છે, જ્યારે કેથલિક ચર્ચે ઇસુ ખ્રિસ્તના ઉપદેશને પચાવી પાડ્યો છે. ઇસુના નામે કેથલિક પંથીઓ બેબિલોન વખતના ખાનગી રહસ્યમય નિમરોડના પંથ જ પાળી રહ્યા છે. નિમરોડ પણ પેગન પરંપરાનું પાત્ર છે. સેતાને ખ્રિસ્તી ધર્મને સમ્રાટ કોન્સ્ટેન્ટાઇનના હાથમાં આવવા દીધો અને તેને ફરીથી મૂર્તિપૂજાના માર્ગે ચડાવી દીધો. તેથી જ ઇસ્ટર જેવા તહેવારો મનાવાનું ચાલુ રખાય છે. જાણકારો કહે છે કે પ્રોટેસ્ટન્ટ પાદરીના આવા વલણથી ઇસ્ટર અને તેના જેવી કેટલીક પરંપરાને, જે કેથલિક લોકો વધારે પાળે છે તેને પેગાન ગણાવવા કોશિશ ચાલતી આવી છે. નેટના જમાનામાં તેનો વ્યાપ બહુ વધી ગયો.